Porezna uprava skida rukavice
Poreznici namjeravaju povećati broj revizija i mogućih kazni za neplatiše
S obzirom na današnji datum kao rok za prijavu poreza za prošlu godinu, na svim naslovnicama teme poreza zauzimaju dosta mjesta. "USA Today" upozorava da se Porezna uprava prestaje ophoditi s poreznim obveznicima u rukavicama ... točnije, rukavice se skidaju u slučajevima kada se poreznicima čini da su dobili manje sredstava nego što im ide. Broj revizija poreznih prijava porastao je već prošle godine za skoro 20 posto. Na meti kontrole su najčešće bogati poslovni ljudi koji iskazuju poslovne gubitke, te ugovorni djelatnici koji – kako tvrde poreznici – imaju veliku sklonost pisati znatno veće troškove nego što su ih stvarno imali. Samostalnih ugovornih uposlenika svake godine ima sve više, pokazuju statistike – prošle godine bilo ih je 9 i pol milijuna, 22 posto više nego prethodne godine. Očekuje se da će taj broj i dalje rasti jer i kompanije i vladine agencije smanjuju troškove poslovanja ugovarajući poslove sa samostalnim djelatnicima kojima ne trebaju plaćati zdravstveno ni mirovinsko osiguranje. Bostonski "Christian Science Monitor" pogledao je na poreze kroz perspektivu pojedinih saveznih država, a ne saveznog poreznog prihoda. Po prvi puta, nakon najteže fiskalne krize u više od 6 desetljeća, većina američkih saveznih država puni svoje riznice s dovoljno novca da može platiti račune. U 2003. godini – piše "Monitor" – više od 40 saveznih država moralo je premostiti zjapeće proračunske manjkove. Ove godine, samo tri od njih očekuju da im prihodi neće biti dostatni za rashode. S oporavkom ekonomije, povećao se dotok novca od poreza na prihode građana, koji čine više od trećine poreznih prihoda saveznih država. U 2004., kako procjenjuju vlasti saveznih država, građani su platili 8 do 10 posto više novca kao poreze na osobne prihode diljem čitave zemlje. Rupe u poreznim prihodima, većina saveznih država je krpala povećanjem poreza na nekretnine i – što je bilo još popularnije – povećanjem različitih pristojbi, pa je tako postalo skuplje registrirati automobil, dobiti dozvolu za pecanje ili pohađati državni koledž, ili pušiti. List